**Környezeti értékelés 2015.**

A környezet védelmének általános szabályairól szóló törvényben foglaltaknak megfelelően a települési önkormányzatoknak a lakóhelyi környezet állapotáról évente tájékoztatniuk kell a lakosságot.

Ostoros Községi Önkormányzat  ennek megfelelően figyelemmel kíséri és értékeli a község környezeti állapotát, segíti az itt élők és a vállalkozók környezetvédelmi, természetvédelmi tevékenységét, igény esetén kapcsolattartó szerepet vállal a különböző szervezetek és intézmények között.

**A KÖRNYEZETI ELEMEK ÁLLAPOTA**

**LEVEGŐ**

Ostoros községben a légszennyezés mértéke nem számottevő, határértéket meghaladó légszennyezés eddig még nem volt. A levegő minőségét alapvetően a fűtésből és a közlekedésből adódó füstgáz és porszennyezés határozza meg. A településen fő közlekedési út nem vezet keresztül, átmenő forgalom nem jelentős.

A településen azonban a kiépített gázhálózat ellenére évről évre nő azoknak a családoknak a száma, akik a még mindig olcsóbb, szilárd tüzelést választják.

Az Eger-Ostoros-Novaj útvonalon közlekedő menetrendszerű autóbuszok napi rendszerességével kell számolni. A községben a személygépkocsi forgalom folyamatosan nő, a családok egy részénél már 2-3 gépkocsi is jellemző. A nyári időszakban Eger közelsége miatt tovább növekszik a közlekedő gépkocsik száma. A gépjárművek emissziója mellett a porártalom tűnik jelentősebbnek környezetterhelési szempontból. A lakosság természetes védettségét, a szórt kertes, fás települési forma garantálja. A légszennyezés természetes „megszűrése” végett, mesterséges beavatkozásra nincs szükség. A település elhelyezkedése fás, erdős környezete, hosszú távon biztosítja az itt élő emberek számára a megfelelő levegőminőséget.

A községnek vasútvonala nincs.

A szokatlanul csapadékos nyár és ősz miatt kevesebb problémát okozott a pollenterhelés. A parlagfű elleni védekezés ellenőrzése során nem volt szükség hatósági eljárás lefolytatására, a jegyző felhívására a lakosok időben elvégezték a növény irtását. Az önkormányzati tulajdonú ingatlanokon a közfoglalkoztatásban dolgozók rendszeresen végeztek parlagfűirtást.

**VIZEK**

Ostoros községben egyik sarkalatos környezeti probléma a csapadékvíz elvezetésének megoldása. A település elhelyezkedése ebből a szempontból nem kedvező, a lakóházak és középületek „hegyek” közé beékelődött völgykatlanban találhatók. A gyors záporok, zivatarok egyszerre nagy mennyiségű csapadékot juttatnak a talajra, amit a talaj képtelen elszikkasztani. A környező „hegyekről” lezúduló csapadékvíz eróziós romboló hatása mellett a lakosságnak is tetemes károkat okoz.

A csapadékvíz elvezetésére szolgáló nyílt árkos megoldás kapacitása, szakszerűtlen kialakítása, az átfolyók, átereszek szűk keresztmetszete nem képes a csapadékvíz-problémát megoldani. Az önkormányzat évek óta pályázatok segítségével próbál támogatást szerezni a fejlesztés megvalósításához.

A település ivóvíz ellátását regionális vezetékes vízrendszerről biztosítják, vízminősége megfelel az előírásoknak. Az ásott és fúrt kutak vizét állatok itatására, kertek locsolására használják. Az egészséges ivóvíz ellátás mellett nagy előrelépés volt, hogy a szennyvízelvezetést szolgáló csatornahálózat megépült, melyre évekkel ezelőtt az ingatlanok nagyobb hányadának rácsatlakozása megtörtént. 2015-ben is voltak utólagos rákötések a meglévő szennyvízcsatorna-rendszerre, mérsékelve ezzel is a talajszennyezést. Akik rákötöttek, azok így mentesültek a talajterhelési díj megfizetése alól is.

A csatornázást megelőző időszakban funkcionáló szennyvízgyűjtő „szikkasztókból” visszamaradt talaj- és talajvíz szennyezések felszámolása lehetetlen. A megszűnt terhelés lehetővé teszi a talaj öntisztuló képességének kibontakozását, amihez ugyan időre van szükség, de a regenerációs tevékenysége biztos.

A községben ipari tevékenység nincs. A mezőgazdasági jellegű tevékenységből eredően a felszín alatti vizek szennyezése is mezőgazdasági eredetű. A műtrágyázásból, valamint növényvédő- és gyomirtó szerek maradványaiból kerül a talajvízbe nem megengedhető anyagok okozhatnak szennyezést. Az altalaj szintjén lerakódott nitrit, nitrát okozhat a még használatban lévő ásott és fúrt kutak vizében károsodást, amely a talajvíz mozgása során belekerül. Mivel ivóvízként már nem használják, emberi egészséget nem veszélyeztet, de továbbra is jelent környezeti terhelést, ami már nem jelentős tényező.

Ostoros közigazgatási területén két vízfolyás található. Az Ostoros-patak és a Csincsa-patak. 2011. évben pályázatot nyújtott be az önkormányzat az Ostoros-patak belterületi szakaszának mederrendezése vonatkozásában. A projekt keretében Ostoros vízvédelmi fejlesztése valósult meg, a beruházás lezárására 2014. évv tavaszán került sor.

Az állami tulajdonú Ostoros-patak medrének tisztítása a pályázat benyújtásának évétől az Önkormányzat feladata. A Csincsa-patak az Önkormányzat tulajdona, a takarítási feladatait is dolgozóinkkal látjuk el. Az Ostoros-patak vízhozama a víztározó miatt kisebb, nagyobb esőzések során, vagy hóolvadáskor emelkedik meg kicsit a víz szintje a belterületi szakaszon, de a kiépített mederben a lefolyás zavartalan. A 2013-ban megvalósított patakmeder-rendezés lehetővé tette, hogy a korábban gondot okozó árvizek már nem veszélyeztetik a patak melletti ingatlanokat.

Az idei év csapadékos időszakaiban a község területén szerencsére nem volt szükség sehol sem belvíz vagy árvíz elleni beavatkozásra. A sok csapadék inkább a burkolatlan külterületi utak állapotában tett a szokásosnál gyakrabban kárt, több alkalommal volt szükség útjavításra és a kimosások helyén anyagpótlásra, valamint két helyen: a Gárdonyi utcában és a Szépasszonyvölgy utcában történt partfalomlás miatt vis maior pályázat került benyújtásra a védekezés megoldása érdekében.

A közfoglalkoztatott munkások bevonásával egész évben folyamatosan végeztük a burkolt nyílt árkok tisztítását, ősztől pedig elkezdtük azoknak a nyílt árkoknak a mederkotrását is, amelyek már nem tudják elvezetni a hirtelen érkező, nagy mennyiségű csapadékvizeket.

**FÖLD, TALAJVÉDELEM**

Ostoroson a legnagyobb veszélyt a talajerózió jelenti, ami ellen a folyamatos növényborítottság és a belvíz elvezetés tervezett megoldása hatékony védekezést jelent.

**ZÖLDTERÜLETEK**

Az allergén gyomok által fertőzött területek nagysága minden évben felmérésre kerül és az Önkormányzat folyamatosan felszólítja, szükség esetén bírságolja a tulajdonosokat.

A község két játszótérrel is rendelkezik, mindkettő felújítására sor került 2010. évben. Állapota mindkettőnek jó, a játékok felülvizsgálata 2014. decemberében megtörtént, amelyek megfelelnek az EU-s szabványoknak.

Elvégeztük a játszóterek, sportpálya kerítésének állagmegóvó festését.

Szükséges a fásítási akciók folytatása mind a közlekedési utak mentén, mind a Szent István Parkban, illetve a civil szervezetek felkérése a környezetvédelem helyi teendőibe történő bekapcsolódásuk érdekében, illetve az elhanyagolt területek rehabilitációja érdekében.

Ősszel megkezdtük a zöldterületeken lévő fák vizsgálatát és megjelöltük azokat a fákat, amelyek kiszáradtak, balesetveszélyesek vagy betegek. A fák kivágására a vegetációs időszakon kívül kerül majd sor, de a megjelölt fák között vannak olyanok is, melyeknek kivágásáról csak ismételt ellenőrzést követően, tavasszal döntünk.

Ősztől tavaszig elvégeztük a felújításra, javításra szoruló közterületi padokon, utcai hulladékgyűjtőkön, korlátokon a festési, pótlási és karbantartási munkákat.

**HULLADÉKGAZDÁLKODÁS**

Ostoros a Heves Megyei Regionális Hulladékgazdálkodási Társulás tagja.

A településen a pétervásárai PEVIK Kft. végzi a kommunális és szelektív hulladékgyűjtést a hulladéktörvényben és az önkormányzati rendeletben foglalt előírásoknak megfelelően.

A hulladék a Heves Megyei Regionális Hulladékgazdálkodási Társulás tulajdonában lévő hejőpapi hulladéklerakóban kerül elhelyezésre. A helyi hulladéklerakó évekkel ezelőtti bezárása után a Társulás tagönkormányzatainak közös pályázata alapján az érintett önkormányzatok hulladéklerakóinak rekultivációja befejeződött.

A lakosság havonta egy alkalommal háromféle – fém, műanyag és papír – hulladékot tud kihelyezni az ingatlana elé. A gyűjtéshez a Szolgáltató zsákokat biztosít, és mindenki a gyűjtött mennyiségnek megfelelő számú zsákot helyezhet ki.

A keletkezett inert hulladékot – építési törmeléket – továbbra is az egri szemétátrakó telepre lehet szállítani.

A közszolgáltató idén tavasszal is lebonyolította az évi lomtalanítást. A lakosság 3 nap közül választhatott a házhoz menő lomtalanítás során.

Az önkormányzat látja el a közterületi illegális hulladék lerakóhelyek felszámolását, a bevezető utak megtisztítását, az utak portalanítását, és az útpadkák zúzalékkal történő javítását közcélú munkások alkalmazásával.

Ostoroson a biológiailag lebomló szerves hulladékok szelektív gyűjtése 2015. novemberében szervezett módon valósult meg. A közszolgáltató tájékoztatása szerint várhatóan a házhoz menő szelektív gyűjtési rendszer beindulását követően indulhat meg a szervezett és rendszeres zöldhulladék gyűjtés, addig meghirdetett akciók keretében történt a zöldhulladék gyűjtés.

A lakosságnál keletkező elektronikai hulladékok gyűjtésére 2015. évben először került sor.

Az önkormányzat 2015. évben az év minden hónapjában foglalkoztatott közcélú munkásokat a község köztisztasági helyzetének fenntartása, a feladatok ellátása érdekében. A közcélú munkások a konkrét tisztántartási munkákat látják el. Folyamatosan és rendszeresen ellenőrzik az utcai hulladékgyűjtőket, és jelzik az illegális hulladék lerakóhelyeket. Utóbbiak felszámolása az észrevételt követő pár napon belül elszállításra kerül a külterületekről. Amennyiben megállapítható a hulladék tulajdonosa, akkor szabálysértési eljárás lefolytatását kezdeményezzük. A lakosság bevonásával tartott szemétgyűjtések keretében is több illegális lerakó felszámolására került sor az elmúlt években. Sajnos, a szabálysértők újra és újra elhelyezik az érintett területeken a hulladékot, így a probléma állandósult.

A önkormányzati intézmények dolgozói a falu lakosságával közösen csatlakoztak és vettek részt az országos szervezésű „Te szedd” 2015. évi szemétgyűjtési akcióban is. A gyűjtés a település belterületén és a településre vezető közút ki- és bevezető szakaszain történt.

**ZAJVÉDELEM**

Mivel a település nem fő közlekedési útvonal mentén található, így a közutak nem okoznak jelentős zajterhelést, vasútvonal nem érinti a községet.

Az ipari zajvédelmi követelmények betartásának ellenőrzése a területileg illetékes környezetvédelmi hatóság feladata.

A szabadidős tevékenységek, vendéglátóegységek, háztartási tevékenységek zajvédelmi követelményeinek betartása javult, az elmúlt évben nem érkezett panaszbejelentés. A szabadtéri rendezvények szervezői évről évre elegendő óvintézkedést tesznek annak érdekében, hogy a rendezvények környezetében lakókat ne érje káros zajhatás.

**TERMÉSZET ÉS TÁJVÉDELEM**

Az Ostorosi Önkormányzat 7/2003. (III. 31.) rendeletével döntött helyi védetté nyilvánított területekről az Ostoros és Novaj község határában található Csátés-völgy, valamint a Novaji-patak völgyében bal oldalt található Ostorosi-völgy helyi védetté nyilvánításáról.

E két területen lévő gyepterületen értékes maradványai találhatók az erdőssztyepp növényzetnek, amely egykor hazánk egész alföldi és dombvidéki táján elterjedt volt.

A maradványoknak országos jelentősége van, mivel mára a löszön kialakult erdőssztyepp, mely egykor Magyarország 9 %-át borította, szinte teljesen eltűnt (0,07 %).

A meglévő állományok erősen leromlott állapotba kerültek. Ezen növényzet vizsgálatához legtöbb segítséget a Bükkalja nyújtja, aminek maradványfajtái e két területen megtalálhatók.

A Csátés-völgy egykor legeltetett völgy a középhegység és az alföld határán, az itt található erdő megőrizte az alföldi táj sajátosságait, mint a Bükkalja bármely más része. Ezt mutatja olyan növényfajok jelenléte, ami az egész Bükk-hegységben nem fordul elő.

A völgy bal oldalán található egy molyhos tölgyes erdő maradványa, amely az ősi erdőssztyepp erdő-cserje-gyep mozaikosságát megőrizte. A területen sok igen ritka védett növényfaj található.

A másik terület a Novaj-patak völgyében található szintén sok védett növénynek ad otthont. Ennek gondozását csak megfelelő időnkénti kaszálással lehet fenntartani. A terület gondozására, jelenlegi állapotuk megőrzésére hosszú és rövid távú tervet kell készíteni a felelősségi rendszer meghatározásával.

Az itt élő állatvilág védett állományának megőrzésére a vadásztársaságokkal szoros együttműködést kell kialakítani.

Ostoros község az Egri Bükkalja kistájba tartozik. Megőrizte falusias jellegét, a kertes, fás települési formát. A természetes tájjelleget a nagyüzemi intenzív gazdálkodás megrongálta, de az utóbbi évtizedben lecsökkent táblaméretek, a földek nevesítése a termesztett növények sokfélesége újból megjelent.

A vizes élőhelyek visszaalakulása, a rétek legelők természetes kezelése jó irányba mozdult el a tájjelleg megőrzése szempontjából.

A partfalszakadásokra és pincékre készült hosszú távú terv, a folyamatos helyreállítás, egyrészt a régmúlt hagyományok megőrzését, másrészt környezeti és katasztrófa események bekövetkezésének megelőzését szolgálja.

**ENERGIAGAZDÁLKODÁS**

KEOP pályázattal ez év tavaszán három önkormányzati intézmény – Alapszolgáltatási Központ, Óvoda, Önkormányzati Hivatal – napelemes rendszer telepítésével energetikai korszerűsítés valósult meg, amely számszerűsíthető megtakarítást jelenthet az év lezárását követően. Az év első felében pedig energiatakarékos közvilágítás korszerűsítésre került sor, 476 db lámpatest korszerű LED fényforrásokkal üzemelő új lámpatestekre történő cserélése történt meg. A korszerűsítést követően évente várhatóan legalább 1 millió forinttal fog csökkenni a közvilágítási villamos energia fogyasztásunk.

A „környezetterhelés” csökkentése egyrészről a LED fényforrások irányított fényéből fakad, ami a fényszennyezést egyértelműen csökkeni, viszont nehezen számszerűsíthető. A LED-láma nem szór fényt felfelé.

|  |
| --- |
| A projekt által elért számszerűsíthető értékek:* az üvegházhatású gázok kibocsátásának csökkenése 79.741 (t/év)
* energiahatékonyság növelés révén megtakarított éves

elsődleges (primer engergia mennyisége 853,022 (GJ/év) |
|  |
|  |

Összességében elmondható, hogy a 2015. év során a települést érintően leginkább az energiatakarékosságban történt fejlődés. A környezeti elemek állapota összességében kedvező, melyek fenntartására és a jelenleg még esetleg kedvezőtlenebb állapotok javítására vagy felszámolására a jövőben is törekednünk kell. Az önkormányzati hivatal, a közösségi ház, az egészségház energetikai korszerűsítésére a pályázati lehetőségeket figyelemmel kell kísérni. A település villamos-energia ellátása érdekében a napelem-telep megvalósítását is kiemelten kell kezelni.